《甲辰九日游兴国灵山寺简同游》
明代·陈谟

车马烂辉光，登临向上方。攒云众峰直，引路万松苍。

涧底蒲茸白，篱根栗叶黄。爽犹宜羽扇，晴复䴡罗裳。

缥缈云关峻，岩峣石径长。杂花明乱草，好鸟隔幽篁。

渐近精蓝域，俄闻洞水香。栋梁何崒崒，金碧极煌煌。

崖裂狮初啸，峦回象欲狂。鲤鱼新上水，灵鼠旧依仓。

石笋何年长，池莲此日荒。铁船归瀚海，方竹压潇湘。

瀑散晴空雨，林含伏日霜。行云走神女，卧钵隐龙王。

一纪长离乱，丛林半在亡。如何超劫劫，独此见堂堂。

喜挹清河彦，兼承入幕郎。风流同茂宰，啸咏及重阳。

杯紫浮萸烈，瓶虚插桂芳。高僧惯宾客，才子盛文章。

壁怪前题漫，游疑后日忘。少陵多秀句，偏在赞公房。

作者简介：（1305—1400）元明间江西泰和人，字一德。幼能诗文，尤精经学，旁及子史百家。隐居不求仕，而究心经世之务。尝谓学必敦本，必先变化气质，若礼乐、刑政、钱谷、甲兵、度数之详，亦不可不讲习。洪武初征至京师议礼，宋濂等请留为国学师，引疾辞。家居教授，屡应聘为江浙考试官。学者称海桑先生。有《海桑集》。